ኣብ ናይ ደቡብ ኣፍሪቃ ውድድራት ብሩር መዳልያ ዝተሸለመ ተቐዳዳማይ መን ይባሃል?
ዳንኤል ካልኣይ ወጺኡ
ትማሊ ኣብ ደቡብ ኣፍሪቃ ተቐዳዳማይ ዳንኤል ተኽለሃይማኖት ካልኣይ ደረጃ ምሓዙ ተፈሊጡ። ኣብቲ 48 ኪሎ ሜተር ዝሸፈነ (ዝነውሐ ውድድር ክሮኖ ሜተር ተባሂሉ ዝተጸውዐ) ውድድር፡ ኤርትራ ንዳንኤል ተኽለሃይማኖትን መርሃዊ ቁዱስን እያ ኣሰሊፋ። ነቲ ተቐዳዳደምቲ ሓያል ታክቲክ ዘርኣዩሉ ውድድር ድማ ተቐዳዳማይ ኢጣልያዊት ክለብ ላምፕረ- መሪዳ ኢትዮጵያዊ ጽጋቡ ገብረማርያም ክዕወተሉ እንከሎ፡ ደቡብ ኣፍሪቃዊ ረይናርድት ጃንስ ቫን ረዘንበርግ ከኣ፡ ንዳንኤል ስዒቡ ሳልሳይ ብምውጻእ ተሸላሚ ነሓስ መዳልያ ኮይኑ። ምስ ዳንኤል ንሃገራዊት ጋንታ ኤርትራ ዝወከለ መርሃዊ ቅዱስ፡ ኣብቲ ውድድር ብናይ ትሕቲ 23 ዓመት፡ ቀዳማይ ብምውጻኡ ተሸላሚ ወርቂ መዳልያ ኮይኑ። ንኣርባዕተ ተኸታታሊ ዓመታት ሻምፕዮን ናይ’ዚ ውድድር ዝኾነ ተቐዳዳማይ ሃገራዊት ጋንታ ኤርትራን ክለብ ኤም.ቲ.ኤን. ኲቤካን ዳንኤል ተኽለሃይማኖት፡ ብሩር መዳልያ ወሲዱ ኣሎ። ኣብ ተመሳሳሊ ውድድር ደቂ ኣንስትዮ፡ ደቡብ ኣፍሪቃዊት ኣሽለይ ሞልሞል፡ ሻምፕዮን ውድድር ክሮኖ-ሜትር ኣፍሪቃ ብምዃን ተሸላሚት ወርቂ መዳልያ ኮይና። ኣብቲ ናይ 24 ኪሎ ሜትር ርሕቐት ዝሸፈነ ቅድድም፡ ኣባላት ሃገራዊት ጋንታ ኤርትራ፡ ዮሃና ዳዊትን ሞሳና ደበሳይን ራብዐይትን ሻውዓይትን ብምውጻእ ዝምስገን ውጽኢት ኣመዝጊበን።
ዳንኤል ተኽለሃይማኖት